CELEX: 32021D0945
Language: lv
Date: 2021-06-10 00:00:00
Title: Komisijas Īstenošanas lēmums (ES) 2021/945 (2021. gada 10. jūnijs) par Rumānijas paziņoto rīkojuma projektu attiecībā uz informāciju par zivju svaigumu (izziņots ar dokumenta numuru C(2021) 4052) (Autentisks ir tikai teksts rumāņu valodā) (Dokuments attiecas uz EEZ)

14.6.2021   
               
               
                  LV
               
               
                  Eiropas Savienības Oficiālais Vēstnesis
               
               
                  L 210/48
               
            
         KOMISIJAS ĪSTENOŠANAS LĒMUMS (ES) 2021/945
         (2021. gada 10. jūnijs)
         par Rumānijas paziņoto rīkojuma projektu attiecībā uz informāciju par zivju svaigumu
         
            
               (izziņots ar dokumenta numuru C(2021) 4052)
            
         
         (Autentisks ir tikai teksts rumāņu valodā)
         (Dokuments attiecas uz EEZ)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 1169/2011 (1) (2011. gada 25. oktobris) par pārtikas produktu informācijas sniegšanu patērētājiem un jo īpaši tās 45. panta 4. punktu,
         tā kā:
         
                     (1)
                  
                  
                     Saskaņā ar Regulas (ES) Nr. 1169/2011 45. panta 1. punktu Rumānijas iestādes 2019. gada 18. novembrī paziņoja Komisijai valsts rīkojuma projektu par prasību uzņēmējiem nodrošināt, ka patērētāji tiek informēti par zivju svaigumu (“rīkojuma projekts”).
                  
               
                     (2)
                  
                  
                     Regulā (ES) Nr. 1169/2011 ir noteikti vispārīgi principi, prasības un pienākumi, kas reglamentē pārtikas produktu informāciju un jo īpaši pārtikas produktu marķēšanu. Šajā sakarā Regulas (ES) Nr. 1169/2011 9. panta 1. punktā ir uzskaitītas ziņas, kas jānorāda uz pārtikas produktiem saskaņā ar 10. līdz 35. pantu un ievērojot tajos paredzētos izņēmumus.
                  
               
                     (3)
                  
                  
                     Regulas (ES) Nr. 1169/2011 39. panta 1. punktā paredzēts, ka papildus 9. panta 1. punktā un 10. pantā minētajām obligātajām ziņām dalībvalstis saskaņā ar 45. pantā noteikto procedūru var pieņemt pasākumus, kuri paredz, ka ir jānorāda papildu obligātās ziņas par konkrētiem pārtikas veidiem vai kategorijām, pamatojoties uz kādu no iemesliem, kas saistīti ar sabiedrības veselības aizsardzību, patērētāju tiesību aizsardzību, krāpšanas novēršanu vai rūpniecisko un komerciālo īpašumtiesību, izcelsmes norāžu, reģistrēta izcelsmes apzīmējuma aizsardzību un negodīgas konkurences novēršanu.
                  
               
                     (4)
                  
                  
                     Nosakot valsts pasākumus, kas paredz informēt patērētājus par zivju svaigumu, rīkojuma projektā ir noteiktas papildu obligātās ziņas par konkrētām pārtikas produktu kategorijām Regulas (ES) Nr. 1169/2011 39. panta 1. punkta nozīmē. Tāpēc jāpārbauda tā saderība ar iepriekš minētajām minētās regulas prasībām un Līguma par Eiropas Savienības darbību noteikumiem.
                  
               
                     (5)
                  
                  
                     Paziņotā rīkojuma projekta 2. pantā ir paredzēts, ka uzņēmēji tieši blakus savvaļā iegūtām vai saimniecībā audzētām, nefasētām, nesadalītām, svaigām zivīm izliek vienu no šādām četrām norādēm: a) šīs zivis nozvejotas pirms 0–2 dienām, b) šīs zivis nozvejotas pirms 2–3 dienām, c) šīs zivis nozvejotas pirms 3–4 dienām, vai d) šīs zivis nozvejotas pirms vairāk nekā 5 dienām.
                  
               
                     (6)
                  
                  
                     Rumānijas iestādes paskaidro, ka rīkojuma projekts ir paredzēts, lai nodrošinātu, ka patērētāji Rumānijā tiek labāk informēti par to, cik svaigi ir viņiem tirgotie produkti, šajā gadījumā zivis, kā arī par to, ka piedāvātie produkti neapdraud ne viņu dzīvību, ne veselību. Rumānijas iestādes skaidro, ka Valsts patērētāju tiesību aizsardzības iestādes (ANPC) veiktās pārbaudes ir atklājušas, ka svaigu zivju klāstā tiek tirgoti pārtikas produkti, kuri nav svaigi, tādējādi apdraud to patērētāju veselību, kuri tos lieto.
                  
               
                     (7)
                  
                  
                     Pēc Komisijas pieprasījuma sniegt paskaidrojumus Rumānijas iestādes 2020. gada 25. jūnija vēstulē precizēja rīkojuma projekta piemērošanas jomu, kā arī informāciju, kas būtu jāsaņem patērētājiem, un atkārtoja tā pieņemšanas pamatojumu.
                  
               
                     (8)
                  
                  
                     Regulas (ES) Nr. 1169/2011 1. panta 4. punktā ir noteikts, ka regulu piemēro, neskarot marķēšanas prasības, kas paredzētas īpašos Savienības noteikumos, kuri piemērojami konkrētiem pārtikas produktiem.
                  
               
                     (9)
                  
                  
                     Eiropas Parlamenta un Padomes 2013. gada 11. decembra Regulā (ES) Nr. 1379/2013 (2) par zvejas un akvakultūras produktu tirgu kopīgo organizāciju ir noteikti kopīgi zivju tirdzniecības standarti, arī īpaši noteikumi par patērētāju informēšanu. Cita starpā tajā paredzēti noteikumi par to, kā patērētājiem sniedzama obligāta un brīvprātīga informācija, kas jānorāda uz Savienībā tirgotajiem zvejas un akvakultūras produktiem neatkarīgi no to izcelsmes vai tirdzniecības metodes.
                  
               
                     (10)
                  
                  
                     Regulas (ES) Nr. 1379/2013 35. panta 1. punkta a)–e) apakšpunktā ir noteiktas piecas obligātās norādes, kas attiecas konkrēti uz zvejas un akvakultūras produktiem. Saskaņā ar Regulas (ES) Nr. 1379/2013 39. panta 1. punkta a) apakšpunktu zvejas produktu nozvejas datums vai akvakultūras produktu ieguves datums ir informācija, ko var sniegt brīvprātīgi, ja vien tā ir skaidra un nepārprotama.
                  
               
                     (11)
                  
                  
                     Rīkojuma projektā prasītā informācija, pat ja tā izteikta atšķirīgi, ir līdzvērtīga informācijai par nozvejas datumu vai ieguves datumu. Norādes rīkojuma projekta 2. pantā ļauj patērētājam aprēķināt nozvejas datumu vai ieguves datumu. Tām ir arī tāds pats mērķis kā norādei par nozvejas datumu vai ieguves datumu, proti, informēt patērētājus par zivju svaigumu.
                  
               
                     (12)
                  
                  
                     Tā kā informācija par nozvejas datumu vai ieguves datumu ir saskaņota ES līmenī kā brīvprātīga norāde, dalībvalstis kā papildu obligāto informāciju nedrīkst pieprasīt nekādas norādes par nozvejas datumu vai ieguves datumu. Šāds valsts pasākums būtu pretrunā ES tiesību aktu noteikumiem.
                  
               
                     (13)
                  
                  
                     Turklāt Rumānijas iestādes uzskata, ka veselības aizsardzība un patērētāju informēšana, kas ir valsts pasākuma projekta pieņemšanas iemesli, ir Regulas (ES) Nr. 1379/2013 mērķi. To apliecina minētās regulas 20. un 21. apsvērums, kā arī 7. panta 1. punkta c) apakšpunkts un 35. panta 1. punkta e) apakšpunkts.
                  
               
                     (14)
                  
                  
                     ES tiesību akti nodrošina kompetentajām valsts iestādēm līdzekļus, ar ko aizsargāt cilvēka veselību un drošību un gādāt par to, lai patērētāji netiktu maldināti par attiecīgajā teritorijā tirgū laisto zvejas produktu īpašībām.
                  
               
                     (15)
                  
                  
                     Saskaņā ar Eiropas Parlamenta un Padomes Regulas (EK) Nr. 178/2002 (3) 14. panta 1. punktu pārtiku nelaiž tirgū, ja tā nav nekaitīga.
                  
               
                     (16)
                  
                  
                     Regulas (EK) Nr. 178/2002 17. panta 2. punktā noteikts, ka dalībvalstu kompetento iestāžu vispārējs pienākums ir uzraudzīt un pārbaudīt, lai pārtikas aprites tiesību aktu prasības visos pārtikas aprites posmos tiktu visaptveroši un efektīvi pildītas.
                  
               
                     (17)
                  
                  
                     Regulas (EK) Nr. 178/2002 17. panta 1. punktā pārtikas apritē iesaistītajiem uzņēmējiem ir noteikts pienākums aktīvi piedalīties pārtikas aprites tiesību aktu prasību īstenošanā, pārbaudot, vai šādas prasības ir izpildītas. Pārtikas apritē iesaistītajiem uzņēmējiem ir galvenā juridiskā atbildība nodrošināt atbilstību pārtikas aprites tiesību aktiem un jo īpaši pārtikas nekaitīguma prasībām.
                  
               
                     (18)
                  
                  
                     Regulas (ES) Nr. 1169/2011 7. panta 1. punkta a) apakšpunktā noteikts, ka pārtikas produktu informācija nedrīkst būt maldinoša attiecībā uz pārtikas produkta raksturīgajām pazīmēm un jo īpaši attiecībā uz tā raksturu, identitāti, īpašībām, sastāvu, daudzumu, derīgumu, izcelsmes valsti vai izcelsmes vietu, ražošanas vai izgatavošanas veidu.
                  
               
                     (19)
                  
                  
                     ES tiesību akti nodrošina kompetentajām valsts iestādēm līdzekļus, ar ko aizsargāt cilvēka veselību un drošību un gādāt par to, lai patērētāji netiktu maldināti par attiecīgajā teritorijā tirgū laisto zvejas produktu īpašībām, tāpēc valsts pasākumu ar minētajiem apsvērumiem pamatot nevar.
                  
               
                     (20)
                  
                  
                     Ņemot vērā iepriekšminētos elementus, rīkojuma projekta noteikumi par prasību uzņēmējiem gādāt par to, lai patērētāji tiktu informēti par zivju svaigumu, būtu pretrunā Regulas (ES) Nr. 1379/2013 39. panta 1. punkta a) apakšpunktam.
                  
               
                     (21)
                  
                  
                     Ņemot vērā šos apsvērumus, Komisija 2020. gada 22. septembrī saskaņā ar Regulas (ES) Nr. 1169/2011 45. panta 3. punktu ir sniegusi negatīvu atzinumu par rīkojuma projektu. 2020. gada 23. septembrī Komisija negatīvo atzinumu paziņoja Rumānijas iestādēm.
                  
               
                     (22)
                  
                  
                     Attiecīgi Rumānijas iestādes būtu jālūdz paziņoto rīkojumu nepieņemt.
                  
               
                     (23)
                  
                  
                     Šajā lēmumā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Rumānija nepieņem 2019. gada 18. novembrī paziņoto rīkojuma projektu attiecībā uz prasību uzņēmējiem informēt patērētājus par zivju svaigumu.
         
         
            2. pants
            Šis lēmums ir adresēts Rumānijai.
         
         
            Briselē, 2021. gada 10. jūnijā
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  Eiropas Parlamenta un Padomes Regula (ES) Nr. 1169/2011 (2011. gada 25. oktobris) par pārtikas produktu informācijas sniegšanu patērētājiem un par grozījumiem Eiropas Parlamenta un Padomes Regulās (EK) Nr. 1924/2006 un (EK) Nr. 1925/2006, un par Komisijas Direktīvas 87/250/EEK, Padomes Direktīvas 90/496/EEK, Komisijas Direktīvas 1999/10/EK, Eiropas Parlamenta un Padomes Direktīvas 2000/13/EK, Komisijas Direktīvu 2002/67/EK un 2008/5/EK un Komisijas Regulas (EK) Nr. 608/2004 atcelšanu (OV L 304, 22.11.2011., 18. lpp.).
         
            (2)  Eiropas Parlamenta un Padomes Regula (ES) Nr. 1379/2013 (2013. gada 11. decembris) par zvejas un akvakultūras produktu tirgu kopīgo organizāciju un ar ko groza Padomes Regulas (EK) Nr. 1184/2006 un (EK) Nr. 1224/2009 un atceļ Padomes Regulu (EK) Nr. 104/2000 (OV L 354, 28.12.2013., 1. lpp.).
         
            (3)  Eiropas Parlamenta un Padomes Regula (EK) Nr. 178/2002 (2002. gada 28. janvāris), ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).